FI Euroopan unionin virallinen lehti CE 88/7

(2004/C 88 E/0008)

KIRJALLINEN KYSYMYS E-0258/03

esittäjä(t): Bob van den Bos (ELDR) komissiolle

(5. helmikuuta 2003)

Aihe: Laajentuminen ja kehitysyhteistyö

Euroopan unionin laajentuminen lisää mahdollisesti myös EU:n vaikutusvaltaa maailmanlaajuisissa asioissa. Hakijamaiden odotetaan heti liittymisensä jälkeen osallistuvan EU:n kehitysyhteistyöhön. Marraskuussa 2002 ilmestyneen TRIALOG-asiakirjan (Kehitysyhteistyö EU:n laajentumisen näkökulmasta, toinen painos) mukaan, tulevat jäsenmaat eivät kuitenkaan ole saaneet virallisia kehitysyhteistyötä koskevia toimintaohjeita. Näin ollen heidän roolinsa EY:n kehitysyhteistyössä jää epäselväksi. Tämän lisäksi monilla hakijamailla on vähän kokemusta kehitysavusta. Niistä eräillä ei ole edes kansallista kehitysyhteistyöpolitiikkaa tai -järjestelmää.

1. Mitä konkreettista EU on tehnyt valmistaakseen hakijamaita EU:n kehitysyhteistyöpolitiikkaan osallistumiseen? Mitä se aikoo tehdä tulevaisuudessa?

2. Millä kriteereillä komissio mittaa hakijamaiden kehitysyhteistyökysymyksissä saavuttamaa edistystä?

Günter Verheugenin komission puolesta antama vastaus

(7. maaliskuuta 2003)

EU:n lainsäädäntö, myös kehitysyhteistyötä koskeva, on selitetty ehdokasmaille kattavasti osana jäsenyys-valmisteluja. Yhteisön säännöstön analyyttisen arvioinnin ohella EU:hun liittyvät maat ovat osallistuneet useisiin sekä kahden- että monenvälisiin kokouksiin, joissa on keskusteltu EU:n kehitysyhteistyöstä. Komissio järjesti heinäkuussa 2002 seminaarin EU:n kehitysyhteistyön eri näkökohtien selittämiseksi ehdokasmaille sekä kokemusten ja taitotiedon vaihtamiseksi nykyisten ja tulevien jäsenvaltioiden kesken.

Komissio on viime kuukausina aloittanut työn laajentumisen EU:n kehitysyhteistyöhön ja kehitysyhteistyöpolitiikkaan kohdistuvien käytännön vaikutusten selvittämiseksi aiempaa systemaattisemmin. Kehitysyhteistyöstä vastaava komission jäsen vieraili Prahassa joulukuussa 2002 yleisen tietämyksen lisäämiseksi laajentumiseen liittyvistä kehitysyhteistyönäkökulmista, ja hänen on määrä osallistua Berliinissä huhtikuussa 2003 järjestettävään ministerikokoukseen. Kehitysyhteistyön pääosaston pääjohtaja on osallistunut useisiin EU:hun liittyvissä maissa (Slovenia, Puola, Tšekki) järjestettyihin EU:n kehitysyhteistyöpolitiikkaa selittäviin seminaareihin. Maaliskuussa 2003 pääjohtaja aikoo osallistua Kööpenhaminassa järjestettävään Kehitys ja laajentuminen -seminaariin. Komission edustajat osallistuvat aktiivisesti nimenomaan kehitysyhteistyökysymyksiä käsitteleviin workshoppeihin ja seminaareihin (mm. Bonnissa ja Wienissä).

EU:n kehitysyhteistyötä tekevien pääosastojen pääjohtajat käsittelevät aihetta myös epävirallisissa kokouksissaan, ja helmikuussa 2003 he pitivät yksinomaan laajentumiselle omistetun kokouksen.

Liittymisneuvottelujen päättymisen ja tosiasiallisen liittymisen välisenä aikana komissio tehostaa EU:hun liittyvien maiden seurantaa varmistuakseen siitä, että niiden lainsäädäntö ja käytännöt saatetaan EU:n vaatimusten tasolle. Siinä yhteydessä on tarkoitus arvioida liittyvien maiden valmisteluja EU:n kehitysyhteistyöhön osallistumiseksi. Ehdokasmaiden onkin huolehdittava siitä, että niiden hallinnolliset valmiudet mahdollistavat osallistumisen kehitysyhteistyön muotoiluun ja että pystyvät osallistumaan Euroopan kehitysrahaston rahoittamiseen.